Laukaan ympäristötoimenjohtaja Jukka Lappalaisen mukaan viranomaiset ovat ryhtyneet toimenpiteisiin eläinten poistamiseksi. Eläimet lopetetaan ampumalla ja ne voivat vauhkoontua.

Videolla naudat maleksivat ajotiellä. Lukijan video

Laukaassa on vaeltanut pidemmän aikaa villi ja vapaa, mutta vaarallinen nautalauma. Laumassa on noin 40 yksilöä ja suurimmat villisonnit voivat painaa jopa tonnin.

– Kyllä se aika villiintynyt ja vaarallinen lauma on. Se on ihmisarka ja äkkiväärästi käyttäytyvä. Ne ovat olleet oman elämänsä herroja, Laukaan ympäristötoimenjohtaja Jukka Lappalainen sanoo.

Lappalaisen arvion mukaan eläimet ovat voineet olla vapaalla jalalla kuukausia tai jopa vuoden.

Artikkeli jatkuu kuvan jälkeen.

Laukaassa vaeltaa villi ja vaarallinen nautalauma. Kuvituskuva. MOSTPHOTOS

– Ne ovat oppineet sen aikana elämään luonnossa omikseen. Nyt tilanne on sellainen, että ne ovat ruvenneet liikkumaan tiealueella ja ihmisten pihoilla. Ne ovat aiemmin olleet tuolla syvässä metsässä alueella omikseen. Nyt on tullut vaaratilanne vastaan.

Lauma käytännössä tukki Vehniäntien Laukaassa maanantain ja tiistain välisenä yönä.

Eläinten vallankumoukselle on kuitenkin tulossa surullinen loppu. Kaikkea on kokeiltu härkäpäisen lauman ajamiseksi kotiin ja nyt härkää joudutaan ottamaan sarvista. Valvontaeläinlääkäri tekee Lappalaisen mukaan eläinsuojelulain pykälän mukaisen päätöksen lauman lopettamisesta.

– Virka-apupyyntö lähtee eteenpäin. Operaatiolla voi olla päivien tai jopa viikon aikataulu. Eläimet lopetetaan ampumalla. Ikävä tilanne kaiken kaikkiaan. Niitä on yritetty ajaa tilakeskukseen, mutta ne ovat sen verran omapäistä väkeä, että muuta vaihtoehtoa ei ole, Lappalainen sanoo harmissaan.

Laukaan kunta on varoittanut alueella liikkuvia ihmisiä laumasta. Varoituksen mukaan eläimet ovat ihmisarkoja, nopealiikkeisiä ja vauhkoontuvat helposti. Niitä ei pidä hätyyttää tai lähestyä jalan.

Pahin vaara-alue on ympäristövalvonnan mukaan Vehniäntiellä Asontien risteyksen ja Vehniäntien levähdyspaikan välisellä alueella sekä maastossa Vehniäntieltä pohjoiseen. Kunta tiedottaa, että kun ”poistamistoimenpiteisiin”, eli eläinten ampumiseen ryhdytään, ne voivat vauhkoontua ja liikkua laajemmalla alueella.

Keski-Suomen pelastuslaitoksen tietojen mukaan kukaan ei ole loukkaantunut nautalauman vuoksi.

Päätöksiä toimista keskiviikkona

Karkuteillä olevasta lehmälaumasta ei näkynyt jälkeäkään Laukaan Vehniällä tiistai-iltana, kun Iltalehti kävi paikalla. Kaksi Venhiän kylällä asuvaa miestä tuumi, että lehmät saattavat olla asumattomilla saloilla.

– Tiistaina joitakin lehmiä oli nähty Vehniänsalolla, toinen miehistä kertoi.

Laukaan kunnan ympäristötoimi tiedotti tiistaina, että lauma tullaan poistamaan eläinsuojelulain nojalla lähiaikana. Kunnasta varoitetaan, että eläimet todennäköisesti vauhkoontuvat kun niitä ryhdytään lopettamaan.

Laukaan kunnan maaseututoimenjohtaja Jari Halttusen mukaan riistanhoitoyhdistyksen suurriistavirka-apuhenkilöt kokoontuvat keskiviikkona suunnittelemaan lehmien poistamista.

– Lehmien ampuminen on viimeinen keino. Yritämme saada ajettua lehmät elävinä teuraaksi, Halttunen sanoo.

Alueella asuvia ja liikkuvia kehotetaan noudattamaan erityistä varovaisuutta toimenpiteen aikana, jolloin eläimet saattavat liikkua nykyisä havaintoja laajemmalla alueella.

– Toivon, että koiranomistajat malttavat pysytellä poissa Vehniän metsistä, jotta koirat eivät ala ajamaan lehmiä tielle, Halttunen huomauttaa.

Vaarallisesta nautalaumasta uutisoi ensimmäisenä Keskisuomalainen.

Jos tviitti ei näy, voit katsoa sen tästä linkistä.

Oletko nähnyt Laukaan nautalauman? Otitko tilanteesta kuvan? Lähetä se Iltalehden toimitukseen WhatsAppilla numeroon 040 778 4854. Kirjoita mukaan kuvaajan nimi, yhteystiedot sekä mahdolliset muut kuvaan liittyvät tiedot. Lisää ohjeita uutisvihjeen lähettämiseen tässä linkissä.

Juttua muokattu kello 15.36. Muokattu Laukaan taivutusmuoto.